KIRJALLINEN KYSYMYS E-2313/00 esittäjä(t): Maurizio Turco (TDI) komissiolle. Valkoinen kirja Komission uudistaminen.



Virallinen lehti nro 136 E , 08/05/2001 s. 0017 - 0019



KIRJALLINEN KYSYMYS E-2313/00 esittäjä(t): Maurizio Turco (TDI) komissiolle (11. heinäkuuta 2000) Aihe: Valkoinen kirja Komission uudistaminen Voiko komissio selvittää, onko kaikkiin valkoisessa kirjassa Komission uudistaminen (KOM(2000) 200) ja erityisesti sen ensimmäisen osan liitteessä 4 (toimien tavoiteajankohta) ja toisessa osassa määritellyissä määräajoissa ryhdytty toimiin, jotka oli määrä toteuttaa kesäkuuhun 2000 mennessä? Mitkä toimet viedään päätökseen ja mihin määräaikoihin mennessä? Voiko komissio vastata seuraaviin varainhoidon valvonnan uudistamista koskeviin kysymyksiin: - Mihin siirtymävaiheen toimenpiteisiin aiotaan ryhtyä? Onko ne kaikki tehty? Jos ei ole, niin paljonko toimenpiteisiin on varattu aikaa? - Montako sisäistä ja ulkoista tilintarkastusta kussakin yksikössä on tehty tämän vuoden ja viime vuoden ensimmäisten kuuden kuukauden aikana? - Mitkä ovat toukokuun alussa perustetun uuden sisäisen tilintarkastuspalvelun rekrytointimenettelyt? Millainen sen hierarkkinen rakenne on? - Mitä erityistä kokemusta on Claude Chenellä, joka toimi sisäisen tilintarkastuspalvelun tilintarkastusten valintalautakunnan puheenjohtajana? Michaele Schreyerin komission puolesta antama vastaus (13. lokakuuta 2000) Komission hallinnonuudistusta käsittelevän valkoisen kirjan(1) II osassa esitettyjen toimenpiteiden toteuttamisen osalta komissio kehottaa parlamentin jäsentä tutustumaan uudistustoimien edistymisestä 10. heinäkuuta 2000 mennessä laadittuun raporttiin, jonka komissio hyväksyi 26. heinäkuuta 2000(2). Uudistuksen tavoitteena on muun muassa korvata nykyinen talouden keskitetty ennakkovalvonta järjestelmällä, jossa operatiiviset yksiköt ottavat täyden vastuun taloushallinnon asianmukaisuudesta ja sisäisestä valvonnasta. Operatiivisia yksiköitä vahvistetaan tätä toimintaa varten, ja niiden avuksi perustetaan yhteinen varainhoitoelin. Yksiköiden toimet tarkastaa riippumaton sisäisen tarkastuksen osasto. Operatiivisten yksiköiden vahvistaminen valkoisessa kirjassa esitetyin toimenpitein on parhaillaan käynnissä, ja komissio on ehdottanut, että vastuu sisäisestä tarkastuksesta erotetaan talouden keskitetyn ennakkovalvonnan vastuusta mahdollisimman pian. Ennakkovalvontaa jatketaan siihen saakka kunnes 21. joulukuuta 1977 annetun ja Euroopan yhteisöjen yleiseen talousarvioon sovellettavan varainhoitoasetuksen(3) perusteellinen muutostyö saadaan valmiiksi. Oheisessa taulukossa esitetään tarkastukset, jotka varainhoidon valvonnan pääosastossa on viety läpi parlamentin jäsenen mainitsemilla ajanjaksoilla. >TAULUKON PAIKKA> Sisäiseen tarkastukseen (IAS) haettiin henkilöstöä aluksi komission sisältä pyytämällä tarvittavan kokemuksen, ammattitaidon ja pätevyyden omaavaa henkilöstöä ilmoittamaan kiinnostuksensa tehtäviin. Tähän menettelyyn päädyttiin, jotta valintaprosessi saataisiin käyntiin jo ennen kuin sisäisen tarkastuksen eri tehtävät on määritelty. Sisäistä valintaprosessia varten perustettiin pätevistä ja kokeneista tarkastajista koostuva valintalautakunta, jonka päätösten perusteella 18 komission virkamiestä siirrettiin sisäiseen tarkastukseen. Komission sisällä ja eri toimielimissä on lisäksi julistettu avoimeksi vielä 11 sisäisen tarkastuksen virkaa, jotka täytetään tavanomaisten menettelyjen mukaisesti. Sisäisen tarkastuksen osaston johtajan (A1) virkaan haettiin henkilöä virallisessa lehdessä 12. heinäkuuta 2000 julkaistulla ilmoituksella. Varapääjohtajan (A2) virka täytettiin 26. heinäkuuta tehdyllä komission päätöksellä, ja virkaan nimitettiin Tony Wright. Kaksi ensimmäistä tarkastuksen valvojaa (A3) alkoivat hoitaa tehtäviään 1. syyskuuta 2000, ja loput kolme valvojaa valitaan osaston johtajan nimityksen jälkeen. Komission hallinnonuudistustyöryhmän johtaja Claude Chêne valittiin valintalautakunnan puheenjohtajaksi, koska hänellä on vankka asiantuntemus komission hallinnonuudistusohjelman taustoista, haasteista ja tavoitteista. Tarkastuspuolen asiantuntemuksesta vastasi kolme asiantuntijajäsentä, jotka ovat kaikki erittäin päteviä sisäisen tarkastuksen ammattilaisia: Euroopan investointipankin sisäisen tarkastuksen johtaja, työllisyyden pääosaston tarkastusyksikön päällikkö ja sisäisen tarkastuksen menetelmiin perehtynyt tarkastaja tilintarkastustuomioistuimesta. (1) KOM(2000) 200 lopullinen. (2) SEC(2000) 1305. (3) EYVL L 356, 31.12.1977.